Közhasznúsági melléklet

**2022.**

A Vasas Központi Könyvtár Alapítvány általános gyűjtőkörű nyilvános könyvtár, az információs esélyegyenlőség és a demokrácia helye. Feladata a tudásalapú társadalom alapintézményeként az érdeklődők lehető legszélesebb köre számára biztosítani a lehetőséget a magyar és az egyetemes kultúra kincseinek megismerésére, a folyamatos önművelődésre és a színvonalas szórakozásra.

**Támogatja:**

» az oktatást és az egész életen át tartó tanulást,

» a kulturális értékek közvetítését,

» a szabadidő hasznos eltöltését.

Céljai megvalósítása érdekében:

» a könyvtár állományát folyamatosan fejleszti és feltárja,

» nyilvános internet hozzáférést biztosít egyénenként napi egy óra időtartamban,

» gondoskodik a hátrányos helyzetűek könyvtári ellátásáról,

» a vakok és gyengén látók számára a hangoskönyv-gyűjteményéből kölcsönöz,

» az elektronikus eszközökre és forrásokra támaszkodva fejleszti a könyvtár tájékoztató és információs szolgáltatásait,

» az Arcanum Digitális Tudománytárra előfizet, ezzel a kutató és tudományos munkát is szolgálja,

» kultúraközvetítői tevékenységet folytat,

» rendezvényeivel bekapcsolódik a kerület kulturális életébe,

» munkahelyi könyvtári ellátórendszert működtet.

Az alapítvány 2022-ben az alapszabályzatában lefektetett célok szerint működött.

A könyvtárat igénybe vevők elsősorban a kerület lakói, a környék alap-, közép- és felsőfokú oktatási intézményeinek diákjai, a Vasas Székház (melyben az intézmény működik) dolgozói, nyugdíjasai, valamint az ágazathoz tartozó üzemek dolgozói és nyugdíjasai.

A Vasas Központi Könyvtár Alapítvány munkahelyeken, művelődési házakban – és bárhol, ahol erre igény mutatkozik – szívesen létesít letéti könyvtárakat, és ellátja ezeket kurrens irodalommal.

**Gyűjtemény:**

A könyvtár állománya felöleli a világ- és a magyar irodalom klasszikusait, jelentős a kortárs irodalmi gyűjteménye, valamint általános tartalmú ismeretterjesztő állománnyal is rendelkezik. Gyarapodik a hangoskönyv-gyűjteménye is, melyet nem csak a gyengén látók vesznek igénybe.

# A gyűjteményt az elmúlt év során a gyűjtőköri szabályzatban leírtak szerint a helyi igények figyelembevételével fejlesztette és alakította a munkatársi gárda. A beszerzéseket igyekszik rendkívül körültekintően, az újdonságokat figyelve, anyagi lehetőségei szerint, a kedvezményes hozzájutási lehetőséget keresve megoldani. A Líra Könyv Zrt. nagykereskedelmi ágazatával kötött szerződés mellett a Rukkola könyvcserélő programmal, személyesen néhány kiadóval, könyves céggel is kapcsolatban áll, továbbá az online térben is keresi a legkedvezőbb kínálatot és ismeretségi köréből ajándékokat fogad el.

A könyvtárnak sikerült szinten tartania az állománygyarapodást. A 2022. évben 712 ezer forint értékben 181 könyvet és hangoskönyvet vásárolt, melyekért ténylegesen 344 ezer forintot fizetett, mivel ajándékokat, az eladóknál pedig árkedvezményt kapott. A folyton emelkedő könyvárak mellett sikerült elérnie, hogy dokumentumonként átlagosan hozzávetőleg 2.000 forintra jött ki a költség.

Jelenleg 20 féle napi, heti és havilap, időszaki kiadvány jár a könyvtárnak, köztük a több millió oldal böngészni és letölteni való anyagot felkínáló Arcanum Digitális Tudománytár. Ezekre az év folyamán összesen 398 ezer forintot költött. Összességében 8742 ezer forintot tett ki a friss irodalomra és időszaki kiadványokra fordított összeg.

A törölt könyvek száma a 2022-ben 289 darab volt, ennek nagy része a sokszoros duplum példányokból, illetve a sérült kötetekből rendezett kedvezményes könyvvásárokon kelt el.

A könyvtár állománya 2022. december 31-én 115.730 darab volt, melynek leltári értéke 31.089.040 forint.

**Forgalmi adatok:**

A központi könyvtár aktív kölcsönzőinek száma 316 fő volt. A pandémia miatt és az azzal együtt járó, hónapokig tartó kényszerű zárva tartás után kezdtek visszatalálni az olvasók. Decemberben azonban újabb probléma merült fel: a székházat a megemelkedett gázár miatt nem fűtötték, a munkatársak így is kitartottak a 13-15 Celsius foknál ventillátorral sem jobban felmelegíthető helyiségekben. Hetente kétszer három órában fogadták a kölcsönzőket, de helyben használatra ilyen hőmérsékleti viszonyok között nem volt lehetőség. Az igénylőket az Arcanum Digitális Tudománytár kért anyagainak letöltésével és elküldésével így is segítették, és nem állt le a házhoz szállítás sem. Öröm, hogy a 41 újonnan beiratkozott olvasó fele a gyermek korosztályból került ki, többen a fiatalok vagy a középkor közül, így az átlagéletkor ötven körül mozog.

Az összes könyvtárhasználat száma a fenti nehézségek mellett az előző évihez képest 47.090-re nőtt, a személyes, helyben használat 1828-ról 2628-ra. 950 kötet házhoz szállítása történt meg. Telefonos és e-mailes távhasználat 7.765-ről 12.065-re emelkedett. Az online katalógust, valamint friss híreket, eseményeket közlő honlap látogatóinak száma 32.425 volt. A kölcsönzött dokumentumok száma 8.409, a helyben használtaké 3.873-ra futott fel.

A könyvtárban több éve három gép áll az olvasók rendelkezésére, ezeken a könyvtár nyitvatartási idejében alkalmanként egyórás időtartamban térítésmentesen internetezhetnek. E lehetőséggel 910 alkalommal éltek, holott a „szénszünet” miatt ez a szolgáltatás nem mindig volt elérhető.

**Fejlesztés:**

Ezúttal az intézmény könyvbeszerzésre és a folyóirat-kínálat szinten tartására fordította a rendelkezésére álló pénzeszközöket.

**Személyi feltételek:**

Egy főállású és egy heti 20 órában alkalmazott dolgozó látta el a szerteágazó feladatokat. Alkalmanként kisegítőként fiatal kollégát alkalmaztak egyszerűsített foglalkoztatás keretében.

**Rendezvények és közönségkapcsolatok:**

Az alapítvány fontos tevékenységének tartja az ismeretterjesztés szóbeli formáját, a különböző programok, előadások, a hagyományos író-olvasó-találkozók szervezését. A járványhelyzet miatt ezeket részben online térbe helyezte át, de a Szűz utcai óvodásokhoz meghívta Gryllus Vilmost, a székházban pedig Koncz Zsuzsával volt lehetőség személyes találkozásra.

Az évek óta jó fogadtatással működő biblioterápiás beszélgetések messengeren folytatódtak A 2022. évben Facebook-oldalának látogatottsága és kedveltsége tovább emelkedett. Az év első online programja a saját összeállítású versmix volt a költészet napjára, ezt majdnem 1200-an látták, az Esterházy-könyvtárban tartott online tárlatvezetésre 169-en voltak kíváncsiak. FB-vendég volt még Kun Árpád Norvégiában élő magyar író. Az óvodásoknak rajzversenyt hirdetett a könyvtár, a műveket Facebook-oldalán közzétette és közönségszavazást szervezett, ezen több mint 3.300-an vettek részt. Sokan tekintették meg a Madách SzínpadOn film-színházi előadást közvetítő csapattal kötött együttműködés keretében a könyvtári tagok számára ingyenesen megtekinthető két előadásnak is. A könyvtár duplumaiból szervezett két kedvezményes könyvvásár ugyancsak jelentős érdeklődésre tartott számot. Az irodalmi séta idén a Füvészkertbe vezetett.

A lezajlott programokról itt olvashatók további részletek: <http://www.vasaskonyvtar.hu/Archivum.html>

A 2022. évben is ápolta a könyvtár a kerületben működő szociális és kulturális intézményekkel a jó kapcsolatot. Rendezvényeiről értesítést küldött mindezen címekre, és gondot fordított rá, hogy a kerületi újságban, a Józsefvárosban lehetőség szerint megjelenjen a könyvtári események híre. De közzétette ezeket a Facebookon is. hogy azok szintén tudomást szerezzenek a rendezvényekről, akik nem rendszeres látogatói a Vasas Központi Könyvtár Alapítványnak. Személyes kapcsolati tőke jóvoltából online kulturális portálokon is megjelentek a könyvtári események.

A [www.vasaskonyvtar.hu](http://www.vasaskonyvtar.hu) honlap online katalógusával (<http://94.199.48.18/sziren_0779.htm>), az új szerzeményeket rendszeresen közlő könyvajánlójával (<http://www.vasaskonyvtar.hu/Konyvajanlo.html>) és programkínálatával a rendezvények, hírek menüpontban ugyancsak naprakészen tájékoztat az alapítvány életéről, archívumában pedig a könyvtárban lezajlott eseményekről.

**Záradék**

E közhasznúsági jelentést a Vasas Központi Könyvtár Alapítvány kuratóriumi tagjai a 2022. május 3-i kuratóriumi ülése egyhangúan elfogadta.

Budapest, 2023. május 3.

Rónaszéki István

a kuratórium elnöke